L 21/8
BG
Официален вестник на Европейския съюз
31.1.2022 г.
(54)
През 2019 г. ICES отбеляза, че уловът на херинга (Clupea harengus) за участък 3a следва да бъде възможно найблизък до нула, като се има предвид, че без допълнително ограничаване на зоната или времето за улова на херинга, уловът на херинга, хвърляща хайвер през пролетта в западната част на Балтийско море, би бил неизбежен.
Найновата информация на ICES показва нарастващото смесване в Скагерак и Северно море на херинга, хвърляща хайвер през пролетта в западната част на Балтийско море, с херинга от Северно море, като по-голямата част от улова на херинга, хвърляща хайвер през пролетта в западната част на Балтийско море, понастоящем се извършва в района на Скагерак и в по-малка степен в източната част на Северно море.
(55)
В съгласувания протокол от двустранните консултации между Съюза и Норвегия за Скагерак Съюзът се ангажира да ограничи действителния си улов в Скагерак до 969 тона, докато Норвегия се съгласи да прехвърли най-малко 95 % от квотата си в Северно море, за да защити херингата, хвърляща хайвер през пролетта в западната част на Балтийско море.
Съответно се предлага да се ограничи общият улов на флоти от C (HER/03A.) и D (HER/03A-BC) за съответните държави членки чрез добавяне на специална бележка под линия към таблиците за ОДУ на тези квоти, като същевременно се запази равнището на квотите в таблиците, за да се отрази относителната стабилност и да се регулира свързаната междузонова гъвкавост.
В случая на Норвегия максималният действителен улов, който би могъл да се извърши във водите на Съюза от зона 3а на ICES, би съответствал на 167 тона (5 % от нейната квота).
(56)
Съгласно точка 13.11 от съгласувания протокол от двустранните консултации между Съюза и Норвегия за Скагерак Норвегия и Съюзът следва да могат да ловят до 100 % от квотата си за херинга в Скагерак в Северно море с цел опазване на херингата, хвърляща хайвер през пролетта в западната част на Балтийско море.
Докато двустранните консултации с Обединеното кралство за 2022 г. продължават, не е възможно да се потвърди, че междузоновата гъвкавост във водите на Обединеното кралство за 2022 г. за HER/03A би била запазена.
Поради това е необходимо изрично да се посочи, че междузоновата гъвкавост във водите на Обединеното кралство няма да се прилага в съответните бележки под линия за флотите от тип С, докато Съюза и Обединеното кралство не се споразумеят за такава гъвкавост в двустранните консултации между тези две страни.
(57)
В точка 13.12 от съгласувания протокол от двустранните консултации между Съюза и Норвегия за Скагерак Съюзът обяви намерението си да използва известна гъвкавост в зоните на Северно море 4а и 4б, равняваща се на частта на Съюза от 5,7 % от равнището за флота от тип А или 21 038 тона.
(58)
Съюзът проведе ежегодни двустранни консултации с Фарьорските острови относно размяната на квоти и реципрочния достъп през 2022 г.
Тези консултации не доведоха до сключване на споразумение през 2021 г.
(59)
Съгласно член 498, параграф 2 от Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна (12) („Споразумението за търговия и сътрудничество“), Съюза и Обединеното кралство следва да провеждат ежегодни консултации, за да договорят до 10 декември всяка година ОДУ за следващата година за запасите, изброени в приложение 35 към Споразумението за търговия и сътрудничество.
Съгласно член 499, параграф 2 от Споразумението за търговия и сътрудничество, ако тези ОДУ не се договорят до 20 декември, страните следва да определят временен ОДУ.
(60)
Двустранните консултации с Обединеното кралство бяха приключени на 21 декември.
Това се случи прекалено късно, за да може резултатът от тези консултации да бъде включен в настоящия регламент, като се има предвид, че той следва да се прилага от 1 януари 2022 г.
Поради това Съветът следва, при пълно зачитане на Конвенцията на Организацията на обединените нации по морско право и на правата и задълженията на крайбрежните държави, както и на техния суверенитет и юрисдикция, да определи временни равнища на ОДУ, които да важат за водите на Съюза и за международни води, както и за водите, до които корабите на Съюза получават достъп от трети държави.
Резултатът от консултациите съгласно член 498 от Споразумението за търговия и сътрудничество, отразени в писмения протокол, подписан на 21 декември 2021 г., следва да бъдат отразени в изменения на настоящия регламент, които следва да бъдат приети възможно най-скоро.
(61)
Временните равнища на ОДУ следва да имат за цел да се гарантира правната сигурност на операторите от Съюза и продължаването на устойчивите риболовни дейности до приемането на такива изменения.
(12) ОВ L 149, 30.4.2021 г., стр. 10.